Úrad vlády SR						 Na rokovanie vlády SR
Sekcia hospodárskej politiky					 dňa 2.7.2003 
									 k číslu: 4661/2003 
									 k bodu: 16

S t a n o v i s k o

k Správe o plnení Akčného programu Slovenskej republiky na postupné vylúčenie používania látok poškodzujúcich ozónovú vrstvu na roky 2001-2008

I.

	Materiál na rokovanie vlády SR predkladá minister životného prostredia na základe uznesenia vlády SR č. 532/2001.

	V predloženej správe je stručne zhrnutý obsah akčného programu, vyhodnotené sú úlohy z uznesenia vlády SR č. 532/2001 a komentovaná je spotreba látok poškodzujúcich ozónovú vrstvu Zeme v rokoch 2001 a 2002 (v tabuľkovej prílohe je znázornená spotreba kontrolovaných látok v rokoch 1995-2002). 

	Celkové náklady spojené s postupným vylúčením látok poškodzujúcich ozónovú vrstvu v rokoch 2001-2008 predstavujú sumu 890 mil. Sk. Akčný program predpokladá, že 85 % nákladov budú znášať podnikateľské subjekty a zvyšok sa získa z verejných zdrojov. 

II.

	Materiál prešiel medzirezortným pripomienkovým konaním. Z 24 oslovených subjektov uplatnili k predloženému materiálu pripomienky iba MH SR, MF SR a Úrad pre štátnu pomoc. Všetky pripomienky predkladateľ akceptoval.

III.

V závere predloženej správy sa konštatuje, že Slovenská republika v rokoch 2001 a 2002 splnila záväzky vyplývajúce pre ňu z Montrealského protokolu a jeho dodatkov. Na plnení úloh akčného programu, resp. akcií zabezpečujúcich vylúčenie látok poškodzujúcich ozónovú vrstvu sa podieľalo Ministerstvo pôdohospodárstva SR (78 mil. Sk v roku 2001 a 21 mil. Sk v roku 2002) a Ministerstvo životného prostredia SR. 

Ministerstvo životného prostredia SR bolo vyhlasovateľom Programu postupného vylúčenia látok poškodzujúcich ozónovú vrstvu (program OZÓN), ktorý schválila vláda SR uznesením č. 137/2000. V texte správy (str. 3) je neprehľadne spracovaná bilancia použitia prostriedkov tohto programu. V správe sa uvádza, že z programu OZÓN bolo doteraz rozdelených cca 7,4 mil. Sk, pričom v roku 1998 získal program zo štátneho rozpočtu 7 mil. Sk a v rokoch 1999 a 2000 po 10 mil. Sk. (V rokoch 2001 a 2002 neboli do programu poskytnuté žiadne prostriedky zo štátneho rozpočtu). Na str. 4 sa uvádza, že nakoľko nebolo v plnej miere vyčerpaných 7 mil. Sk, ďalšie prostriedky neboli uvoľnené. Program OZÓN by mal byť ďalej upravený a realizovaný ako program minimálnej štátnej pomoci a na tento účel by sa mali použiť nevyčerpané prostriedky z programu OZÓN vo výške 4 343 tis. Sk. 

Zo správy nie je zrejmé, či táto suma (4 343 tis. Sk) predstavuje všetky nevyčerpané prostriedky, resp. ako sa použijú ostatné prostriedky, ktoré by mali byť v programe OZÓN ešte obsiahnuté. 

Materiál neprináša informáciu aké objemy prostriedkov, podľa zdrojov financovania, boli v rokoch 2001 – 2003 použité na dosiahnutie doterajšieho plnenia záväzkov z Montrealského protokolu.

V návrhu uznesenia vlády odporúčame: 
-	upraviť bod B.1.  takto: použitie zostatku finančných prostriedkov z programu OZÓN vo výške 4 343 tis. Sk v schéme podpory postupného vylúčenia látok poškodzujúcich ozónovú vrstvu – „Schéma OZÓN“;
-	v kontexte s touto úpravou vypustiť bod B.2.

Odporúčame rozhodnúť o predloženej správe s prihliadnutím na uvedené pripomienky.

Bratislava 27.6.2003